
      The Old Persians used another name for the Scythians, namely Saka, which is perhaps a derivation from the Iranian verbal root sak: „to go, to roam“, i.e. „wanderer, nomad“.
    

    Wikipedia

  
    LUČKE RAPSODIJE

     

     

    
      Dobro znam zašto djeca vole pijesak.
    

    Ludwig Wittgenstein

  
    BESPUĆA ZBILJSKE POVIJESTI

     

    stao sam na loptu.

što sam drugo mogao?

(tek da znam da je nešto i u mojoj vlasti.)

poslije sam sjeo na bicikl

u Albertu Heijnu kupio južnoafričko crno

(čast N. Mandeli i H. Masekeli)

vratio se kući

na balkonu zauzeo štokrlu

sjetio se pokojne babe

i Tadije Bojkanova

sjajnog tenora

i njenog nesuđenog vagiđanta

(u selu K. u Dalmatinskoj Zagori

otprilike 1928., danas sasvim mrtvom)

ali i ovdašnjeg doktora

Nicolaesa Tulpa

s Rembrandtove slike

koji je prvi skalpelom

načinjao primate.

međutim, to je sad druga priča

koja traži dodatni okvir

i zato već gledam vatromet

dolje iznad luke

(na nebu praskavi planktoni…)

Talijani izgleda i ove godine prvi,

iako smo na Sjevernom moru,

ali nema veze

zemljopis je još samo stavka

u sitnom slogu provincijskog tiska

gdje lijepa Jele vezak veze

i jeleni silaze s tapiserija

da se napiju iz dlanova

smjernih trudbenika

dok ovdje igra

sažima svijet.

ona je omča, zalog,

harmolodija.

i ne možeš joj pobjeći.

niti u lijesu

okovanom daskama.

  
    LISABON

     

    njen mobitel ponovno zvrči.

u kasno ljetno popodne u Rua Garrett

s nogom preko gole noge & licem

    Monice Vitti (iz Antonionijeve L’avventure)

dok lista Marie Claire & ispija svoj espresso

ona nema razloga za brigu. A poesia está na rua

    s fasade za njenim leđima pod hrpom

poderanih postera zijeva stari plakat

iz doba Salazara; u areni nedaleko od stadiona

    upravo muče (ali ih nikada ne ubijaju)

bikove. njihov otegnuti urlik uvlači se

na balkone, zalazi u begonije i klima uređaje,

    dok s radija lagano dopire vječna Amália, jer
fado je fado je fado je fado

taj mali čekić duše

    koji kucka o unutrašnje zidove lubanje

diskretno kao njene potpetice

o izlizane lučke pločnike.

    & tad ponovno diže pogled da se uvjeri

da je još uvijek motrim podjednako znatiželjno

kao maloprije. nešto dalje

    na slobodnom mjestu za Pessoinim stolom

njena klinka slaže Pokémone.

koje li udaljenosti pomislim

    i sjetim se Friedrichove rečenice:
kad istjeruješ vraga pripazi

da ne istjeraš ono najbolje.

  
    PISMO DIVLJEM SKITU

     

    je pense à toi

divlji Skite koji lutaš stepom

s neprijateljskim ušima u torbi,

ali ne mogu se – da me ubiješ – sjetiti

gdje te ono točno spominje Herodot

reporter, kako je u ono vrijeme

znao reći naš stari profesor M. S.,

stručnjak za Stari vijek,

zakonodavca Solona

i agrarne reforme braće Grakhi,

za kojeg su brucoši zlobno iza leđa

govorkali da je bio partizanski harmonikaš

i da ima vanbračnu kćer.

    jer povijest

kao žustra pipničarka

(magistra pipae)

zdušno briše svoju najbolju

i najgoru djecu i gura ih

poput dobro počišćenog

svadbenog pladnja

u ono svima znano

Opće mjesto

(locus communis)

toliko razvikano i prazno

da bi u njemu eonima mogao

sasvim legitimno dosluživati

takozvani obavezni

križni rok.

  
    SLAVUJ IZ KOTURAŠKE

     

    volio bi da je doperjao iz renesansnog soneta,

a ne prhnuo pred batom kakve domaće gležnjače

iz koje malo-malo pa zrakne neki ontološki mrak.

no iako mali stvor (o jačem sjevernijem rođaku,

    Luscinia luscinia, Opća enciklopedija usrdno šuti)

on svejedno raspolaže snažnim i oštrim kljunom

kojim u slobodno vrijeme neumorno

(kao sjekutićima zadihanog pisaćeg stroja)

    rastjeruje nadaleko moćnije i važnije ptice.

živi u Europi, kaže knjiga, češće na jugu

i svija gnijezdo na tlu, uz panj ili među lišćem

    velike koprive. uglavnom selica je

i jedan od najboljih pjevača

– a u biti ga nemaš što vidjet.

  
    ENDOKRINA LIRIKA

     

    godine 1934.,

nakon što mu je umrla sponzoresa

koja je tijekom 40 godina

podupirala njegovo pisanje

i politički angažman,

star i sâm, nobelovac W. B. Yeats,

počeo je patiti od visokog tlaka

i slabog srca, do te mjere

da je u pitanje umalo došao

i njegov stvaralački zanos.

    ali Yeats, taj mistik

koji je s podozrenjem gledao

na svaki neosobni vid nauke

načuo je negdje za najnoviji

postupak rejuvenacije i na užas prijatelja

pronašao u Harley Streetu, u Londonu,

nekog australskog seksologa

koji je na njemu u proljeće iste godine

izvršio tzv. Steinachov zahvat

(varijantu vazektomije, prvi put oprobane u Beču,

koja je navodno vraćala zatomljeni nagon).

    operacija je po svemu sudeći uspjela,

budući se William u pismima prijateljima

ne bez ponosa povjeravao

kako mu se vratila seksualna želja

i da se zaljubio u mladu i talentiranu

pjesnikinju Margot Ruddock

kojoj je tada bilo svega 27

naspram njegovih zrelih 69.

    cinični Dublinci prozvali su ga

smjesta stari žljezdomat.

međutim, W. B. je ponovno počeo pisati

pjesme i to je bilo važno.

jedna od tih novih pjesama

naslovljena Nagon

(ili Mamuza)

glasi:

    
      Misliš da je strašno u starosti bijesu

i požudi se podati, i njihovom plesu,

kad u mladosti ne bijahu pošast za mene,

a sad jedini na pjesmu me nagone.
    

    William je uskoro sastavio

i Oxford Book of Modern Verse

i počeo raditi na novom izdanju Sabranih pjesama

takvom silinom kao da je potpisao

tvrdili su očevici – novi ugovor sa životom!

umro je tek pet dugih godina poslije

od srčanog udara na

– of all places –

francuskoj rivijeri.

  
    GENOVA PER NOI

     

    ili neki drugi grad

gdje izgubljeni stresaju

natrunjene vlasi, gutaju tablete

i nedjeljom gledaju dizalice u luci

umećući nevidljive zareze

na prazna mjesta

koja zrače

suprotnošću

ili logičnim

razdvajanjem.

  
    GLAS S KAUČA

     

    doktore, zašto oca

uvijek smještam u polje?

kao da mu nije dosta

što ga stalno sanjam

na Mrkom kuku

s poljevaljkom na leđima?

ili na Prvoj vidilici

kako vrti glavom

i zabrinuto gleda

dolje na grad.

Milarepa je (kako navodi Gary Snyder)

na zapovijed više puta gradio kulu

i uvijek mu se činila drugačija.

ali naša se djetelina zamiješala

s travom i noćnim leptirima.

od četiri listića

tri su bila diskvalificirana

javila je televizija.

a gospodin bi sad najrađe

na Dan mrtvih

u Tijuanu ili Cuernavacu

da se dobro izvalja

u čudnovatom lišću

blagotvornog apsinta.

  
    EGEJSKI OBZOR

     

    ljeto

od bijele krede.

    raznobojni čamci

izvrnuti naopako.

    vlažne mreže

na konopcima.

    ples igli

u hitrim dlanovima

    kraljeva

ribara.

    na prozoru

kutija sa cvrčcima.

    i za njom

ljeskava pučina.

    u kapelici

ispucala lica svetaca

    iskošena kao jarboli

sred nevremena.

    s vrha litice

neka crna nit

    curi niz vrijes

u ždrijelo

    kamenite vrleti.
Orthodoxia e Thanatos.

    treba i to

razumjeti.

  
    AKTEON

     

    gledao sam te kradom,

boginjo,

dok si se kupala.

sunce je bilo visoko

i svjetlost je nemilice

proždirala.

    nakratko si odložila luk,

a jedna strelica

bila ti je nezgodno u vodu upala

i baš kad si se sagnula da je dohvatiš,

pohota moja neku je grančicu

pokrenula

i cijelo žbunje je zadrhtalo

kao usplahirena

životinja.

    otad

ja nekadašnji

ljubavnik i jelen,

uzor lovac

i zasluženi plijen,

ne vrijedim više no koža

odrana tvora

ili pasja utroba.

    ne vrijedim,

ali znam

da sva moja radoznalost

i požuda

nisu bili niti izdaleka

tako golemi

kao tvoja, Artemido,

božanska taština.

    u današnje vrijeme,

ja bio bih Peeping Tom,

a ti kraljica browsera

koja će me mirne duše

pretvoriti u skupocjeni

virtualni pretraživač

na radost ovdašnjih

cyber-klošara.

  
    NORVEŠKO DRVO

     

    odložila je bocu Chiantija,

sjela na Izabrano djelo Tome Akvinskoga

(izdanje Globus, Zagreb, 1981.)

i rekla:

od Hrvata mi se sviđa jedino

Frano Lasić!

dodala je, naravno, i to da ujutro radi.
nema veze, ostani, rekao sam.
napravit ću sebi ležaj u kadi.

ali onda se rasula

staklena niska

i stan su progutale

njene perle.

po izbrijanom mjestu

jednu smo bobu dugo

(kao maloumna djeca)

micali najprije njenim

a zatim i mojim

domalim prstom.

sutradan po običaju

nismo znali što je bilo posljednje,

a što prvo: budući djelimično

svrhoviti – djelimično šuplji.

kao komplicirani skandinavski montažni namještaj:

švedski dizajn – norveško drvo.

  
    U SVAKOM SLUČAJU

     

    vozeći se u posjet čovjeku

koji je u jednom danu

svojom rukom

rafalnom paljbom

od devet do pet

(koliko npr. traje radni dan

prosječnog službenika stožera Lloyds TSB-a

u londonskom Gresham Streetu)

poubijao više stotina civila,

lice za upravljačem

priča mi o svom putovanju

po Indoneziji

i kako se na Baliju zaputio sâm

u divljinu bez vodiča.

jeste li ikad držali zmiju u rukama?

anakondu, kobru, rusoglavku, tajpana, zvečarku,

vodenu mokasinu ili možda španjolsku ljuticu?

tako su hladni ti gmazovi

i tako žilavi i migoljivi

kad ih jednom primite u ruku.

ali trebali biste probati

(neistražen život nije vrijedan življenja,

pravo veli blogger Sokrat)

u svakom slučaju.

  
    SÃO PAULO

     

    pola sata ga nadlijećemo.

pod nama favele i dimnjaci
bairros s mirisom feijoade od crnog graha

dokone rezidencijalne četvrti

s ljepoticama u fio dental bikinijima

betonske avenije s razularenim korporacijama

ulične bande naoružane stingerima

transeksualci poklonici duha Oxumarea

jata prašnjave djece na bicicletama

i obavezne naljepnice

s likom Isusa

na automobilskim branicima.

    ovdje se business

odvija isključivo helikopterima.

svi neboderi downtowna imaju heliporte na krovovima,

ali ako ste stranac

za njih ste tek novčanik na nogama!

– čujem glas sa susjednog sjedala

i baš u tom trenu

(dok ona diže glavu s mog ramena)

spomenem se odnekud

Bajsićevog Cendrarsa:

    
      konačno

neke tvornice

predgrađe

mali tramvaj

žice visokog napona

ulica pretrpana ljudima

u večernjoj kupovini

plinometar

ulazimo napokon u stanicu

São Paulo

osjećam se kao da sam na kolodvoru u Nici

ili kao da silazim na Charing Crossu

u Londonu

eno svih mojih prijatelja

dobar dan

– to sam ja.
    

  
    PREKO PUTA SPINOZINE KUĆE

     

     

    
      If you don’t become the ocean,
      

      you’ll be seasick every day.
    

    Leonard Cohen

  
    BOMBAY BLUE

     

    doista smo stvarniji kad smo daleko.

sad znam na što je Charles mislio

kad je hvalio blaženstvo

u kojem se objavljuje odsutnost.

    odatle mi, valjda, želja da te baš sad

kad te nema, kao ženu s bombonijere,

budim lutnjom i posipam mrvama

rijetkog tanzanijskog dragulja.

    u Bollywoodu je u ovom trenutku pretpostavljam

jutro i ti se prevrćeš ispod crvenog pokrivača.

tučeš o stijenke novog života u zrcalu

s četiri strane vidljiva kao zanclus cornutus

    (kihikihi) pod zelenim staklom. oko tebe Indija

stisnuta u zujavu košnicu; božanstva trče

u životinje, životinje u božanstva i zemlja isparava

iznemogla od silnih hodočašća.

    ali ne čini li ti se da si poput lika koji se nikako

ne može iskrasti iz prvog dijela romana.

dok kradeš kao anđeo u Starom zavjetu

taj zrak oko sebe tako neodoljivo težak

& slan.

  
    AISHA KANDISHA*

     

    od Tangera

do Zapadne Sahare

    jača od kifa

žešća od majouna

    ljepota

koja rađa užas

    i očerupane piliće

u grotama

    ona je mnoštvo

ona je legija

    stranaca

50-ih je kažu knjige

    oženila njih 35.000

a najviše ih baš u umobolnici

    u Berrechidu

bijaše za nju ud…

    anno domini 1953.

bila je posebno aktivna

    i glasom se majki

tih jadnika javljala

    Kirka je p—– dim

tvrde mornari

    ali

i polihistori

    jer kad vidiš te nesretnike

kako bodu

    rahlu zemlju

u isušenom riječnom koritu

    dok se djeca na njih

nabacuju kamenjem

    znaj da tu ne pomaže fqih

niti bilo kakva vradžbina

    jer ljubav

je uvijek bol

    koji dijeliš

s drugima.

     

     

     

    * marokanski zli duh u obliku prelijepe žene, pošast za muški rod

  
    KOKI SA BRIJUNA

     

    kako čitamo

u domaćim tiskovinama

Titov papagaj Koki

odlična je zdravlja i raspoloženja

unatoč pojavi ptičje gripe

ali je nedavno preventivno

za posjete domaćeg i češkog premijera

sklonjen u tzv. zimsku nastambu

budući da još uvijek naveliko

psuje i kriješti

Brozovo ime.

    i Flaubert je imao papigu

koja je navodno vikala
Madame Bovary, c’est moi,

pa je postala predmet književnih studija

i o njoj je davno nakon smrti pisca

napisana knjiga.

    ali naš Koki je više onako

narodski „čovjek“

i neodoljivi, izgleda, kozer i šarmer.

za njega se dotjeruju novinarke

i glumice i alabasternim mu prstima

glade krestu.

a prilaze mu udivljeno stariji, djeca i regruti

(oni rijetki koji prispiju do Brijuna)

sve dok im on u lica ne istrese

ono svoje znamenito – eto vidiš, Kočo!

    ali Koki je zaslužio

osobni feature

u više tjednika i tabloida

dapače i nekoliko intervjua

povodom pedesetogodišnjice

svoga lika i djela.

    i kao da nikome ne smeta

što je on bez pardona

vriskao svoje

(baš kao Stasijevi mučenici)

još u onome režimu

i to sasvim slobodno

po vlastitoj volji i ćefu

usprkos zloglasnoj „Sto trideset trojci“

što zabrtvila je mnoga

daleko umnija usta.

    pitamo se samo

što bi bilo da tako uskrsnu

i drugi fantomi iz Titove povijesti:

Ćulafić, Ranković, Đilas, Bakarić, Huska Miljković

i njegove tri tisuće, kraške fojbe, Kočevski Rog,

galijoti s Golog, poezija Vukajla Kukalja

i Radonje Vešovića

ili ne daj bože poslovično ljutiti

majstor Karas?

    ali, ako je povijest vječno vraćanje,

kako tvrde Nietzsche i Giambattista Vico

(koji je počeo kao pjesnik 1693. poemom Affetti di un disperato),

tj. svojevrsni centrifugalni circulus vitiosus,

tada je još uvijek moguće da Koki

na koncu zasluži i Nagradu Sedam sekretara SKOJ-a

i to nakon što je već prethodno bio odlikovan

Redom Danice hrvatske s likom Marka Marulića

za udarnički doprinos

dadaističkom semantkonkretizmu

u nacionalno-označiteljskoj klasi.

    a nije isključeno ni da drmne

kakvu kristalnu plaketu

na nekoj festivalskoj večeri

slobodnijih formi.

    no ako priznanja i nagrade i izostanu

Kokiju uvijek ostaju

špiglo i kadica

redovita njega i prehrana,

plaćeni krletka i režije,

kao i sloboda nesmetanog blebetanja

(dulce et decorum est pro patria garri!)

i po tome će mu i dalje biti bolje

negoli većini njegovih zemljaka

koji ovih dana s razumljivom zavišću

i jalom

gledaju na javne eskapade

tog „čovika-tice“,

tog kočopernatog i neuništivog

svjedoka povijesti,

    jer vrijeme je uvijek

kako to lijepo reče Parni valjak

– na njegovoj strani.

  
    LA NUIT NOIRE

     

    legao sam rano.

film je bio loš.

četvorica muškaraca sami

protiv cijelog grada

i udovica poštenog čovjeka

nadasve pristala

izgleda.

ali znam ja

ona bi se najrađe

kao Fedra ubila

samo da zavadi kakvog

Sina i Oca

jer u nju su uprte

sve oči provincije

koja uvijek ronda

na sudbinu i blato

i gleda isključivo

zabavni program.

a čemu se ti nadaš?

da ćeš uhvatiti jednoroga?

gospu s tri sise?

  
    LIFT ZA GUBILIŠTE

     

    čelična sajla

nosi ga uvis

u limenoj konzervi

stisnutog

poput haringe.

    on šuti

ozbiljan i čvrst

kao Lino Ventura

dok gleda

u nakrivo izgrebana slova
J o l e.  B u d a l a

koja ga slijede

u razini očiju

pri svakodnevnom uznesenju

od samoposluge

u prizemlju

do ulubljenog mjesta

na rasklimanom trosjedu.

    i najednom

odnekud-niotkud

prolama se i ta pomisao

da je posljednji put kupio dugmad

za manžete

negdje davno

u prošlom stoljeću

prije onog službenog puta

za Bratislavu

naprasno odgođenog

jer su Rusi

u međuvremenu

upali u Čehoslovačku.

    i od te spoznaje

srce mu

na putu u pete

triput snažno

odzvoni.

(kao onaj čekić

pri kraju Mahlerove Šeste

za koji je maestro htio

da zvuči moćno
poput sjekire.)

    da bi tu

dizalo stalo

i on se najednom zatekao sâm

u onom

poput galaksije

zrakomračnom

prostoru:

    šaht – gore

šaht – dolje

    šaht – mat?

to je – dakle – to?

    nema dalje.

    uzalud se izgleda

i nizašta

svih onih godina borio.

    zar je život bio tek šala

koju je vrag odnio?

  
    MADEIRA

     

    toliko toga ovisi

o crvenom bikiniju

koji se za Božić suši

oko podneva

pod balkonom

na skorenom stablu banane

u staroj gusarskoj dràzi

(Churchillovom omiljenom ljetovalištu)

gradiću Funchalu

čuvenom po bijatlonskom, trijatlonskom

ili tkoznakojetlonskom

svjetskom prvenstvu

i najljepšem

novogodišnjem vatrometu

s ove i s one strane

Atlantskog oceana.

  
    U ŠALAMUNOVOJ PJESMI

     

    radosni debljamo

u Šalamunovoj pjesmi,

i vjetrimo se prešavši Sutlu

kao rashodovana osmoljetka.

    za to vrijeme trogloditi

mrmljaju tamo u začaranom lugu.

ne znaju oni kako treba sa suncokretima,

niti to da je Noa zapravo bio surevnjiv i mračan čovjek.

    a lijepo je tu u Šalamunovoj pjesmi:

Paveseova uljanica dimi

ispod brižno uređenog krova,

    kiklopi njeguju utučene pomorce

i sve trošno i bušno diše i širi se

kao korzet uz zvuke fisharmonike.

  
    PREKO PUTA SPINOZINE KUĆE*

     

    gledam tako

neke dame

u uličici

preko puta Spinozine kuće

i prisjećam se

kako smo prije otprilike deset ljeta

negdje u isto vrijeme

ovamo prispjeli

    trbuhom za kruhom

ili udovima za plodovima

(kako tko voli)

demokratskog Zapada:

    one pod okriljem

puteno-novčane razmjene,

a ja ukorak s člancima, paragrafima i alinejama

svoje ugledne Institucije.

    i već na prvi pogled

biva mi jasno

da nas i nakon desetljeća

zdrobljenog u tuđini

još uvijek vežu iste stvari:

    klizno radno vrijeme

nepovjerenje prema drugim strancima

i slični oblici

prostituiranja.

    vidim Heloïse

kako i dalje nezainteresirano veze

i Alinu

kako užurbano vrti stanice na crvenom tranzistoru

i Amru i Jammilu

kako se prodorno smiju

gladeći ćelu nekom krupnom

crnom prijatelju

    dok ja guram

svoj bicikl

(kao usudbenu popudbinu)

i mislim se kako

od Spinozina prozora

pa do zadnje kabine s crvenim svjetlima

u ovom času slobodno

cvjeta i širi se

(hirovima euklidske geometrije)

tisuću cvjetova

jednog nevidljivog

Bermudskog trokuta

slijepljenog od ljudskih latica

zaglibljelih u takozvanom

boljem životu

kao kamenje u bubrežnim tjesnacima

naših trećesvjetskih ljuštura

što smo ih kao dotrajale salbunare

doteglili ovamo iz svojih Bjelorusija, Ukrajini, Ugandi,

Kirgizija, Ganâ, Rumunjski, Kroacija…

    da bi se sad motrili nijemi

kao one jegulje

u akvarijima

po kineskim restoranima.

    i sve da nas netko

izvrne naopako

ispljuska i priključi

na kozmičke poligrafe

ne bi nažalost iz nas uspio istresti

niti jednog jedinog retka

velike Baruchove Etike.

     

     

     

    * Benedict (Baruch) de Spinoza (1632-1677), „panteistički monist“, živio je od 1669. u Den Haagu u ulici Stille Veerkade, gdje je 1675. dovršio svoje glasovito djelo Ethica, i gdje ga je iste godine posjetio Leibniz. U neposrednoj blizini njegove kuće danas je ogranak „crvene četvrti“.

  
    NINIVA

     

    ponešto sam ti

priznajem

i prešutio ili slagao.

ali bilo je to u Ninivi

dok sam hrskao ćerpič

zaokupljen prežvakavanjem

najsvježijih mitologija

pri čemu su mi se

one najljepše

i najbiranije

riječi

upravo lijepile

za nepce

i za vrh jezika.

tako da nisam mogao ni zinuti

– kako Bog zapovijeda.

  
    TOLSTOJ

     

    se, kažu, u šumi preobratio.

jednog dana u kasno proljeće

osluškivao je neke čudne zvukove

i sjetio se koliko je samo dugo

zaboravljao Boga

i njegove radosne darove.

eto, to bi joj večeras čitao

dok se ona skida

poput oprezne mačke

(i mrzeći tvoj Martini)

misli da je veličina grudi
Kraj svijeta

s kojeg svaki put odskočiš

samo zato

da bi mu se na koncu

opet spremno vratio.

ali Tolstoj je prigrlio

jednostavan život seljaka!

a ti njene uljne, alohtone,

maslinaste noge

kao da su korjenike ozdravljenja;

dva stupa soli

s kojih uporno propovijedaš

svoju do-zla-boga trulu

teologiju oslobođenja.

  
    U PRIMORJU

     

    u primorju

još samo komarci

ometaju — (neću reći što).

    poslje rata

uz laku glazbu s radija

Otac i Sin

bez riječi

kao da su odavno mrtvi

liče zapuštenu kuhinju.

    (pod kapama od novinskog papira

na rubovima umrljanim

dodirima prstiju).

    dok dolje

pod tamarisima

nasmijani ljudi

traže mjesto za kupanje.

    neki stranac

čita Marka Aurelija

nožem siječe rajčicu

otvara jetrenu paštetu

i nanosi

sadržaj

na kruh.

    ali Otac i Sin to ne vide.

    oni vide kantu s bojom

i komad jelovine

za miješanje.

    istodobno

iza dvije tri planine jedan
pas u napuštenoj koksari

sanja obećane kosti.

    nešto prijesno

i bijelo

poput hostije

u čemu će se ponovno roditi

    ali malo kasnije.

  
    VATIKANSKE SESTINE

     

    I

    pratio sam dugo

u stopu neke fratriće

do one krčme gdje služe pasta fagioli

s čvrstim uvjerenjem

da samo oni skrušeni i dobro skruhani,

koji redovito poste, znaju gdje su najbolji bokuni,

     

    II

    a prizivajuć usput iz nekog razloga

sve one dopola pročitane ulomke

iz P. P. Pasolinija, Unamuna, Chestertona,

Papinija, Hansa Künga i San Juana de la Cruza,

da bi već nakon niti pet minuta obavijeni

nekim crnovinskim drvenastim tmastim dimom

     

    III

    unisono kao sred koncelebrirane mise

sva sedmorica (šest božjih ljudi plus

putnik-namjernik Hrvat s putovnicom

pod lijevom grudi košulje od 15.000 lira)

pred vonjem masnog mrsa

veličanstveno rasklopili kosire

     

    IV

    k’o da će nas taj čas

odnekud stići hostija od božje mane,

u tom opakom vremenu milenijskom

gdje eshatologija se nonšalantno ispija

na slamku kao tropska Caipirinha

ili ona crna cola sred bejrutske šute…

     

    V

    potom prošetah, pa uđoh u Sv. Petra

bogomolju i povikah (u sebi) naglas:

gle koliko mrtvog Versacea na hrpi!

kao da smo božemiprosti na Floridi

na Ocean Driveu, a ne u srcu

grimizne dogme.

     

    VI

    i tu vodene zmije cijuknuše

negdje gore visoko

na Jakovljevim anđeoskim ljestvama

među sefirotima i fluorescentnim ribama,

i ja spoznah da inovjerac bez službene crkve
upravo najviše žudi Boga

     

    VII

    jer duh je njegov obrezan

i diše nasušno kao šuplja zračnica

u beduinskom lavoru punom svete vode;

i tu zavapih tako snažno

da su mi iz očiju suknule crvene suze

izrepane kao Guccijeve mini-suknje

     

    VIII

    i sva bižuterija Angelettija,

Massonija, Bvlgarija i Battistonija

namah zašuškala u ušima,

ter pomislih zgranut

pa nije valjda da je samo za nedjela bila mišljena

i ona davno ukradena vatra

     

    IX

    kad već u golotinji smo čistoj začeti

poput nijeme braće što se drže za staklene ruke:

ortodoksija, transcendencija, pravovjerje

i nisu toliko loši uzimaš li ih

poput antibiotka

dvaput dnevno, napomenula mi je poslije

     

    X

    jedna do-zla-vraga lijepa

agentica Opus Dei

dok sam je sred purpurne oblačnice

u Via Condotti

potezao za bretele na crnoj trici,

ali ja sam tad već bio obasjan saznanjem

     

    XI

    da će mi Bog ipak

kad-tad

oprostiti

budući da u meni i nije

drugog zla

doli onog pučkoškolskog

     

    XII

    što u mislima tek

perolake pjesmice sklada

dok silazim polako gospojo

stubama

tvojega

grada.

  
    NA BRODU LJEPOTE

     

     

    
      Od Sodome do Gomore
      

      vozi se tramvajem.
    

    Marcin Świetlicki

  
    NA BRODU LJEPOTE

     

    zlikovac se zadovoljno smije

i maše nehajno s palube kroz pjenu

tranzicijske sapunice, jer on je

    čovjek koji zna što hoće, ima

konzultantsku tvrtku, pogon za proizvodnju

umjetnih glista, Ferrari 575 M Maranello

    i osmijeh rezak i čist kao zvuk

motorke (Remington 076728K 1.5 hp 12″)

od kojeg manekenkama lica mrznu

    i međunožja bride tako da ih gospođa

Suzy vlasnica casting agencije mora držati

na oku kao Rebeka u Bibliji

    one deve jer inače bi nahrupile

poput Menada i rastrgle tog uglednog

nijemog lijepog sredovječnog poslovnog

    Orfeja koji upravo ustaje iz ležaljke

da provjeri da more oko broda

nisu preko noći opkolile meduze

    a onda se izvija mladolik i preplanuo

i skače u kupaćim tan thru gaćama

Ermenegilda Zegne u svoje teritorijalne vode

    takvom lakoćom kao da ulazi

u vlastiti La Scala jacuzzi, taj uspješni
entrepreneur (čija kći upravo ljetuje

    u bungalowu u La Pointe aux Canonniers

na Mauritiusu sa sinom glasovitog ginekologa

koji je zbog optužbe za krađu jajnih stanica

    svojih pacijentica sada u bijegu…)

taj poduzetni poskok u modrini čijeg oka

lako spoznaješ da je Lukrecije imao pravo

    kad je kazao da pobožnost

na sve gleda vedrom dušom,

i da se angažiranu poeziju

    više ne isplati pisati jer je od nje učinkovitiji

Glassex Multiuso kupljen u Mercatoneu,

koji besprijekorno uklanja mrlje

    sa savjesti koju će kad kucne čas

misice do neslućenih oblina napuhati

i on će kao Cesarićev oblak

    ni od kog iz dubine gledan

uznijeti se sav blažen u nebo

tri … dva … jedan!

  
    LA VIDA ES PUÑETERA

     

    pokupila sam poslije

onog bivšeg boksera

koji mi je postavljao brodske podove.

mislila sam: evo konačno nekoga

tko ne zna ništa o Cioranu,

južnoameričkom magičnom realizmu

i ne gleda Seks i grad.

ali trljao je kurac kokainom!

takvo nešto nisam nikad vidjela.

razvalio mi je fotelju

i strgao sve konopce sa sušila,

međutim svejedno nisam svršila.

i nakon najluđe … seanse

nekako sam tužna i prazna

kao ispuhana zračnica.

i neutješna

kao da sam taj čas stigla

s dječjeg sprovoda.

padaju mi na pamet

sva ona opominjuća mjesta

iz Poslanice Rimljanima

i pjevane mise malih anđela

u opravama bijelim kao prah

na nosu mog ljubavnika.

Bože moj, hoćemo li se ikad izvući?

kvragu i ta Amerika!

  
    GOLI ILI MRTVI

     

    saznajemo kako je Norman Mailer

jednom zgodom

na nekom bohemskom domjenku

gdje su svi bili goli

jedini odbio skinuti gaće.

šetao je tako ni gol ni odjeven

među obnaženim umjetničkim svijetom

s cigaretom i pićem

u rukama.

stidljivi Jewish boy

koji je uspio u 24-oj

nije se izgleda dobro snalazio

među golim tjelesima.

nekoliko godina potom

Norman je nasrnuo nožem

na vlastitu ženu

ali je nesretnica povukla prijavu.

poslije je opet zagovarao nasilje

kao oblik psihičkog rasterećenja

i tvrdio Dicku Cavettu

kako mu je želja

da se maksimalno približi
iskustvu ubojice.

uslijedile su Pulitzerova

i mnogobrojne druge nagrade,

još veća slava i još veće hrpe dolara.

dok je nož uglavnom zaboravljen.

tu i tamo, doduše, bljesnuo bi

kad bi ga se dohvatile feministkinje.

u međuvremenu rana na ženi

je zacijelila

i ona je dobila poštenu otpremninu.

a Norman je na koncu napisao i knjigu o Isusu.

književnost?

pa zašto nam konačno nitko ne kaže o čemu se zapravo radilo?

  
    DERRIDA

     

    je u dokumentarcu

o svome liku i djelu

zaključio da ga nakon desetljećâ

„filozofiranja“

sve više intrigira seksualni život

velikih filozofa: Hegela, Heideggera i ostalih,

jer je to otprilike jedino

o čemu kod njih nikad nije čitao.

    da bi zatim odmaglio

u Južnoafričku Republiku

da tamo održi dekonstrukcijsku seriju

predavanja o oprostu

i njegovom konceptu.

     

    
      * * *
    

    vani ispred kina

gledali smo poslije

dugo u tišini

kako snijeg pada

na gomilu smeća

i na nečiju odbačenu

telefonsku sekretaricu.

lagano kao Bog u vlastite oči

(reklo bi se)

gdje nebrojene duše

klize tamo-amo

u beskonačnom slalomu

kao Janica Kostelić

(zmig – zmag!)

iz tautologije u entropiju.

  
    HERR DOKTOR FREUD

     

    je radio mahnito

posvećujući svakodnevno

barem malo vremena

promišljanju smrti.

    za objedom je tražio apsolutnu tišinu

i nazočnost cijele obitelji

za stolom.

    ako bi neki od stolaca

zazjapio prazan

s čela trpeze viljuškom bi iscrtao

znak pitanja u zraku

i uputio prijekoran pogled

uvijek pokornoj Marti.

    zabrinut zbog podaničke ćudi kćeri Anne,

herr doktor je i nju uputio na analizu.

    poznato je i to da na duga praznična putovanja

nikad nije odlazio sa ženom

već uvijek samo s bratom.

    usprkos upornom raku usne duplje

herr doktor je tamanio cigaru za cigarom

šmrčući pozamašne humke kokaina.

    pritisnut tjeskobom

i strahom od ništavila

u mlađim je danima tvrdio

kako će skončati u četrdesetoj

od klijenuti srca, da bi nakon što je prevalio pedeset prvu

predosjetio da će posljednje zbogom

ipak uslijediti

tek u veljači 1918.

    panično strahujući

da ne umre prije vlastitih majke i oca

ponekad bi se dovodio u stanja duboke tjeskobe

praćena neviđenom grozom

pred iščeznućem

ali i pred putovanjem

vlakom.

    u doba nacističke najezde

kad ga je kći upitala

zašto se svi jednostavno ne poubijaju

i tako sami sebi skrate muke,

herr doktor je lakonski odvratio:
zato jer oni upravo to i žele!

    na Jonesov, pak, upit:
da li bismo vjerovali i u anđele,

kad bismo prihvatili hipotezu

da su psihički procesi prenosivi zrakom?

herr doktor je odgovorio:

u tom slučaju vjerovali bismo
čak i u Der Liebe Gotta!

    zamijetivši nesvakidašnju fizionomijsku sličnost

između jednog svog pokojnog pacijenta

i njegove još uvijek živuće sestre,

herr doktor se nakratko zanosio i idejom

o vraćanju mrtvih,

pa se stručnjaci s pravom slažu

da je njegovao u najmanju ruku
ambivalentan odnos prema vjeri.

    prvi put je ostao bez svijesti

u Bremenu, 1909.

kad je u društvu Junga putovao u SAD.

    nesvjestica je prema potonjem

bila izravno potaknuta njegovom
pričom o prethistorijskim truplima

iz močvara i tresetišta

koja usljed djelovanja raznih kiselina

izgube koštanu tvar, ali očuvaju

savršeno štavljenu kožu.

    međutim, herr doktor je bio uvjeren

da je Jungovo bulažnjenje o leševima

ukazivalo na to da Carl Gustav

u biti podsvjesno priželjkuje

njegovu smrt!

    smrt tog genija

kojemu je mama

duboko do u poodmaklu dob

tepala – moj mali zlatni Sigi!

  
    IZLOŽBA GMAZOVA U ČAKOVCU

     

    
      u Čakovcu je u lipnju mjesecu tri dana boravila „Putujuča izložba zmija, gmazova i reptila“ gospodina Dietera Harppa iz Lindbergha na sjeveru Njemačke. posjetioci takve, u nas rietke, izložbe mogli su tako vidjeti i upoznati najpoznatije svjetske zmije otrovnice, paukove i guštere. usprkos averziji ljudi prema toj vrsti životinja, večinom i zbog loše obaviještenosti, na izložbi se moglo doznati mnogo koristnih savjeta za ljubitelje prirode, u slučaju da se nađu oči u oči s npr. poskokom ili čegrtušom. ono što je sigurno je da će večina posietitelja nakon obilaska izložbe zasigurno odsada drugačije gledati na te, bez stvarnog razloga, omrzle životinje.
    

  
    DUENDE

     

    sad mislim:

ono mora da su bili vranci

pred rastočenim vratima Alhambre.

    stajali smo tamo

i slušali kako zemlja hropti

istresajući nekakav oganj iz utrobe.

    morate tražiti torzo crnog faraona!

doviknuo je stari Ciganin

i nasmijao se ludo

kao neka od Macbethovih vještica.

    da bi nas potom
hurlyburly

godinama kasnije

još uvijek svuda pratio

taj crni obrub

nagorene Španjolske.

    s Miróovom šarenicom

u oknu onog najdubljeg

bunara nad bunarima

na dnu kojeg nam Svevišnji

neprestano driješi duše

kao da su par

dječjih vezica.

  
    1978.

     

    01.01. Boeing 747 Air Indije pao u ocean kod Bombaya, 213 mrtvih,

04.01. Referendum u Chileu podržao Pinochetovu vlast,

06.01. Sveta ugarska kruna iz SAD-a vraćena u Mađarsku,

07.01. rođen Emilio Palma na Antarktiku, najjužnije rođeni čovjek u povijesti,

10.01. ubijen Pedro Joaquín Chamorro Cardenal, kritičar nikaragvanskog režima, širom Nikaragve prosvjedi protiv Somozine vlade,

14.01. umro Kurt Gödel (r. 1906.), austrijski matematičar, tvorac „teorema nepotpunosti“,

19.01. William H. Webster postao direktor FBI-ja,

23.01. Švedska prva zabranila aerosol sprejeve zbog uništavanja ozonskog omotača,

24.01. iznad Kanade izgorio sovjetski satelit Cosmos 954,

24.01. Rose Dugdale i Eddie Gallagher, prvi u zatvoru vjenčani osuđenici u povijesti Republike Irske,

28.01. uhićen Richard Chase, „Vampir iz Sacramenta“,

30.01. snježne oluje u SAD-u odnijele 90 života,

01.02. bomba eksplodirala ispred Hiltona u Sydneyu i ubila nekoliko lica,

01.02. Roman Polanski pobjegao u Francusku pod optužbom da je zaveo trinaestogodišnjakinju,

08.02. prvi radijski prijenos zasjedanja američkog Senata,

11.02. Boeing 737 Pacific Western Airlinesa pao kod Cranbrooka, u Britanskoj Kolumbiji, poginule 44 osobe,

11.02. mobilizacija u Somaliji zbog etiopskog napada,

11.02. NR Kina ukinula zabranu čitanja, štampanja i distribuiranja Aristotelovih, Shakespeareovih i Dickensovih djela,

15.02. rodezijski premijer Ian Smith i tri crna vođe dogovaraju predaju vlasti crnačkoj većini,

15.02. u Pensacoli na Floridi priveden serijski ubojica Ted Bundy,

16.02. pala deseta i posljednja žrtva „Davitelja s brda“, serijskog ubojice iz Los Angelesa,

16.02. u Chicagu postavljena prva kompjuterizirana javna oglasna ploča,

21.02. električari gradske mreže Mexico Cityja u centru grada pronašli asteški monolit, Veliku piramidu Tenochtitlana,

01.03. ukradeni posmrtni ostaci Charlie Chaplina u Cosier-sur-Vevey, Švicarska (pronađeni jedanaest tjedana kasnije kod Ženevskog jezera),

02.03. lansiran Soyuz 28 (Aleksej Gubarev, Vladimir Remek),

03.03. Etiopija priznala kubansku vojnu pomoć u borbi protiv somalijskih trupa u Ogadenu,

03.03. Rodezija napala Zambiju,

03.03. The New York Post objavio prikaz knjige Davida Rorvika, The Cloning of Man, jednog od prvih djela o kloniranju čovjeka,

06.03. iz vatrenog oružja ranjen i paraliziran američki nakladnik i „pornograf“ Larry Flynt u Lawrencevilleu, država Georgija,

11.03. otmica autobusa na magistrali kod Tel Aviva, palestinski teroristi skrivili smrt 35 ljudi,

14.03. operacija „Litani“, izraelske snage zaposjele Libanon,

16.03. Crvene brigade otele bivšeg talijanskog premijera Alda Mora, pet tjelohranitelja platilo glavom,

17.03. na bretanjskoj obali nasukao se naftni tanker „Amoco Cadiz“,

18.03. pakistanski premijer Zulfikar Ali Bhutto osuđen na smrt vješanjem zbog naručenog ubojstva političkog rivala,

22.03. ekvilibrist Karl Wallenda poginuo nakon pada s užeta razapetog između dva hotela u San Juanu, Portoriko,

01.04. Dick Smith iz Dick Smith Foods-a u sydneysku luku doteglio lažni ledenjak,

03.04. 50. jubilarna dodjela Academy Awards, Woody Allenov Annie Hall dobio Oskara za najbolji film,

07.04. Jimmy Carter odgodio proizvodnju neutronske bombe,

08.04. počeli redoviti radijski prijenosi zasjedanja britanskog parlamenta,

10.04. Volkswagen postao prvi neamerički proizvođač automobila koji je otvorio pogon na američkom tlu, u svrhu proizvodnje Rabbita, američke varijante Golfa,

14.04. demonstracije u Tbilisiju, tisuće Gruzijaca u uličnim prosvjedima demonstriraju protiv pokušaja sovjetskih vlasti da promijene ustavom zagarantirani status gruzijskog jezika,

16.04. u Kölnu, 15.000 bivših pripadnika pokreta otpora demonstriralo protiv nacizma,

18.04. Senat SAD-a glasuje 68 prema 32 da se Panamski kanal 31. prosinca 1999. vrati pod panamsku upravu,

21.04. umrla Sandy Denny (r. 1947.), engleska folk pjevačica,

22.04. Izhar Cohen & Alphabeta iz Izraela osvojili prvo mjesto na Euroviziji pjesmom A-Ba-Ni-Bi,

22.04. koncertom One Love Peace na National Heroes stadionu u Kingstonu, Jamaica, Bob Marley izmirio dvojicu vođa sukobljenih političkih stranaka,

27.04. u vojnom puču ubijen afganistanski predsjednik, Daoud Khan,

30.04. proglašena Demokratska Republika Afganistan, pod vodstvom prokomunističkog Nur Mohammeda Tarakija,

04.05. u Parizu ubijen ljevičarski aktivist Henri Curiel, osnivač komunističkog pokreta u Egiptu,

08.05. Norveška otvorila stanicu za eksploataciju prirodnog plina na Sjevernom polarnom moru,

09.05. u prtljažniku parkiranog automobila u Rimu pronađeno tijelo Alda Mora, vođe talijanskih demokršćana,

12.05. pobunjenici u Zairu zauzeli Kolwezi, rudarski centar pokrajine Shaba; zairska Vlada moli SAD, Francusku i Belgiju da pomognu u zavođenju reda,

15.05. pobuna studenata Teheranskog sveučilišta u Tabrizu, vojska zaustavlja nerede,

18.05. sovjetski disident Juri Orlov osuđen na sedam godina robije zbog raspačavanja kontrarevolucionarnog materijala,

20.05. Mavis Hutchinson, 53, prva žena koja je (u 69 dana) pretrčala Ameriku,

25.05. eksplozija prve bombe Unabombera (Theodore Kaczynski) na Sveučilištu Northwestern,

26.05. u Atlantic Cityju, New Jersey, Resorts International, otvoren prvi legalni casino na istoku SAD-a,

01.06. počelo Svjetsko nogometno prvenstvo u Argentini,

12.06. serijski ubojica David Berkowitz, poznatiji kao „Son of Sam“, osuđen na 25 godina zatvora,

15.06. jordanski kralj Hussein oženio 26-godišnju Lisu Halaby,

20.06. potres u Solunu, 45 mrtvih, stotine ranjenih, uništeni neki bizantski spomenici,

22.06. otkriće Harona, Plutonovog satelita,

23.06. Josip Broz Tito postao doživotni predsjednik Jugoslavije,

24.06. ubijen Ahmad al-Ghashmi, predsjednik Arapske Republike Yemen,

25.06. finale Mundijala, Argentina u produžecima pobijedila Nizozemsku 3:1,

25.06. bomba bretanjskih nacionalista oštetila Versailles,

30.06. Etiopija počela masovnu ofenzivu u Eritreji,

07.07. proglašena nezvisnost Solomonovog otočja,

11.07. više od 200 turista gine u eksploziji cisterne u Costa Dauradi, u Španjolskoj,

25.07. u Velikoj Britaniji rođena Louise Brown, prva beba „iz epruvete“,

25.07. incident u Cerro Maravilli: dvojicu portorikanskih separatista ubila policija,

03.08. otvorene Igre Commonwealtha u Edmontonu, Alberta, Kanada,

06.08. umro papa Pavao VI. u 80-oj godini,

07.08. predsjednik Jimmy Carter proglasio izvanredno stanje zbog otkrića toksičnog otpada u Love Canalu, Niagara Falls,

12.08. Ugovor o miru i prijateljstvu između Japana i NR Kine,

17.08. Double Eagle II, prvi balon (Ben Abruzzo, Maxie Anderson, Larry Newman) koji je preletio Atlantik iz Presque Islea, Maine, i sletio u Miserey kod Pariza,

19.08. požar u kinu Rex u Tehranu: 477 mrtvih,

20.08. otvorena vatra na autobus izraelske avio-kompanije El Al u Londonu,

20.08. u Abadanu, Iran, muslimanski ekstremisti podmetnuli požar u prepunom kinu, blizu 400 mrtvih,

25.08. prvi put nakon 45 godina javno izložen Turinski pokrov,

25.08. narednik američke vojske, Walter Robinson, prehodao La Manche za 11 sati i 30 minuta u „hidro-cipelema“ kućne izrade,

26.08. Ivan Pavao I. (Albino Cardinal Luciani) naslijedio Pavla VI. kao 263. papa,

05.09. Menachem Begin i Anwar Sadat počeli mirovni proces u Camp Davidu, Maryland,

07.09. u Londonu otrovnim šiljkom kišobrana usmrćen Georgi Markov, bugarski prebjeg, vjerojatno po nalogu bugarske obavještajne službe,

07.09. od predoziranja umro Keith Moon (r. 1946.) bubnjar grupe The Who,

08.09. neredi u Teheranu, iranska vojska otvorila vatru na prosvjednike, 122 mrtva, 4.000 ranjenih,

10.09. poginuo Ronnie Peterson (r. 1944.), švedski automobilistički as,

15.09. umro Willy Messerschmitt, njemački avioinženjer (r. 1898.),

16.09. general Muhammad Zia-ul-Haq službeno zasjeo na predsjedničko mjesto u Pakistanu,

17.09. potpisan Camp Davidski mirovni sporazum između Izraela i Egipta,

20.09. general Rahimuddin Khan postao guverner izvanrednog stanja u Balochistanu,

25.09. sudar Boeinga 727 (let PSA 182) i malog privatnog zrakoplova iznad San Diega, Kalifornija, poginule 144 osobe,

27.09. u Estoniji otkriven i smaknut posljednji živući pripadnik tzv. „Šumske braće“, gerilskog pokreta otpora protiv sovjetske okupacije,

28.09. nakon svega 33 dana službe umro papa Ivan Pavao I.,

01.10. Vijetnam napao Kambodžu,

01.10. Tuvalu (Ellice Islands) proglasio nezavisnost,

08.10. u Blowering Damu, Australija, Ken Warby postavio svjetski rekord u brzinskoj vožnji na vodi (317,60 mph),

09.10. umro Jacques Brel, belgijski kantautor (r. 1929.),

10.10. masivni kratki spoj na satelitu Seasat okončao njegovu misiju,

14.10. Daniel Arap Moi postao predsjednik Kenije,

16.10. Karol Wojtyła postao Ivan Pavao II., 264. papa i prvi poljski Sveti otac u povijesti,

27.10. egipatski predsjednik Anwar Sadat i izraelski premijer Menachem Begin dobili Nobelovu zbog zalaganja za mir na Bliskom istoku,

03.11. Dominica proglasila nezavisnost odcjepljenjem od Velike Britanije,

05.11. neredi i demonstracije u Teheranu,

07.11. Indira Ghandi ponovno na čelu indijskog parlamenta,

15.11. umrla Margaret Mead, američka antropologinja (r. 1901.),

18.11. u Jonestownu, u Gvajani, Jim Jones poveo svoju sektu „Hram naroda“ u grupni suicid: 918 mrtvih,

27.11. gradonačelnika San Francisca Georgea Mosconea i gradskog nadstojnika Harveya Milka ubio bivši kolega Dan White,

30.11. The Times prestao izlaziti na godinu dana zbog problema s radnom snagom,

03.12. vlak The Southern Crescent ispao iz tračnica u Shipmanu, Virginija, šest mrtvih, 60 ranjenih,

04.12. Dianne Feinstein, naslijedila Mosconea kao prva žena gradonačelnik (San Francisco) u Kaliforniji,

06.12. španjolski Ustav službeno restaurirao demokratsku vlast,

10.12. umro Ed Wood, američki filmaš (r. 1924.),

11.12. šestorica opljačkala Lufthansin kargo u Zračnoj luci Kennedy, NYC,

11.12. dva milijuna ljudi prosvjedovalo protiv šaha u Iranu,

15.12. pod gradonačelnikom Dennisom Kucinichem, Cleveland, Ohio, postao prvi američki grad koji je (od Velike depresije) otišao pod stečaj,

16.12. vlak 87 iz Nanjinga za Xining sudario se s vlakom 368 iz Xi’ana za Xuzhou blizu yangzhuanške željezničke stanice u Kini, poginulo 106 lica, povrijeđeno 218,

19.12. Indira Ghandi, bivša premijerka Indije, uhićena i pritvorena na tjedan dana zbog nepoštivanja parlamenta,

25.12. Vijetnam pokrenuo veliku ofenzivu protiv Crvenih Kmera u Kambodži,

27.12. španjolski Ustav prihvaćen referendumom okončao 40-godišnju vojnu diktaturu,

31.12. u 04:10 otvorila si oči

i ugledala Ovaj Svijet

istodobno neobično ružan

i lijep

kao nos Marije Callas

– ovisno o tome s koje strane ga gledaš.

  
    VRATA OTRANTA

     

    kad pomislim

na Vrata Otranta

instinktivno

zavrćem nogavice.

plaši me tolika količina vode

koja može začas prodrijeti

u naše krevete i sobe

i učiniti svaki raspored suvišnim,

stranim ili zastarjelim.

gospodin debeli kuhar

koji uzdiše na krmi

dugo očekivanog krstaša

i istresa otpatke

na bijelu brazdu

sklopio je pakt s psinama.

u džepu čuva pepeo naše priče;

sve one opuške

razmijenjene s brigom i poljupcima.

i stalno se smješka

kao da je u dosluhu

s podvodnim minama.

  
    NAGA JOLOKIA

     

    ti si

Naga Jolokia

najljuća chili paprika

nedavno otkrivena

u Assamu (Indija)

sa nevjerojatnih 855.000

scovilla

(mjerna jednica za mjerenje pikantnosti chili papričica)

spram koje se

usporedbe radi
Miss Capsicum Annuum

đavolska Crvena Savina Habanero

sa pišljivih 577.000 scovilla

doimlje tek

kao najobičnija domaća

punjena paprika.

  
    SAMOPOSLUŽIVANJE U SLOBOŠTINI*

     

    kako da noćas ne mislim na tebe Vladimire Nazore, kad prehodah

sve ulice ovoga grada u potrazi za žaruljom od 200 watti, ali uzalud i zaludu.

zagledah se stoga u Mjesec kao alternativni izvor svjetla pa umoran

i gladan uđoh u samoposluživanje s mišlju na onu gvalju

što je vođa u odsudnom trenutku baca aveti u ždrijelo.

mora da je na sve strane svijetlilo u ono vrijeme, kad ste tako jasnim

mogli vidjeti svoj put? nemam drugog objašnjenja.

međutim tu su sad banane, mango i kiwi; ruke, noge, glave,

cijele obitelji u noćnom špeceraju; police pune muževa, kumice među avokadoima,

klinci u konzervama pelata – a ti, Gorane, što radiš tamo među dinjama!!?

    vidio sam te, Vladimire, tebe usamljenog starog brontulaša bez potomstva,

kako prebireš po kotletima u zamrzivaču dok ti oči bježe među mlade, zgodne prodavače.

čuo sam kakva im sve samo glupa pitanja ne postavljaš, tipa: zna li se

tko je klao ove svinje? kakve li su sad na Dolcu cijene banana? jesi li to ti moj Anđele?

slijedio sam te kroz gomile naslagane robe, kroz tvrđave sjajnih limenki;

u vlastitoj me glavi istodobno pratio jedan od onih njihovih poslovođa u civilu.

koračali smo tako nas dvojica između dugih redova polica, protezali noge,

zamišljali u svojoj samotničkoj mašti kako guštamo u artičokama,

tamanimo smrzle torte, jer – dug je put do blagajne (i mi ga prelazimo šutke i u miru.)

ali kamo ćemo, Vladimire? za sat je fajront i zatvaraju se Konzumova vrata.

kamo večeras pokazuje tvoja zašiljena brada?

(dodirujem ti knjigu i ovaj san o našoj avanturi,

san o samoposluživanju naizgled besmislen i suvišan.)

hoćemo li ovako svu noć, do jutra pustim ulicama?

stabla slažu pasijans, sjena pada na sjenu, svjetla se gase po stanovima

i domalo ćemo obojica biti sami i hodajući sanjati

o izgubljenoj Hrvatskoj, zemlji ljubavi.

na putu do našeg nijemog mjesta obilazit će nas

plavi automobili.

    hej, draga svojto, sjedobradi, usamljeni, stari, hrabri učitelju

u kakvoj-li-si-se-tek-to-ti Hrvatskoj bio zatekao kad je Haron odbio otisnuti

svoje plovilo samo da bi ti iskočio natrag na njenu zadimljenu obalu

i tu ostao, gledajući onaj čamac kako nestaje na crnim vodama Lete.

     

     

    * prijevod „iz kulture u kulturu“, original: A. Ginsberg, Supermarket in California.

  
    POMORSKA VEČER

     

    
      dragi moji, ja sma OK, nedilja pa smo imali gradele. ka sta sanm vec napisa dosta radim danas idem i u teretanu. napravio sam par slika pa cu vam poslat. nadam se da je Gripa prosla, jer vec 11 dana teglja ceka nas jos o prilike 60 dana, zavisi od vrimena kada budemo prolazili Saud Afriku, kako sam reka nije mi za sada dosadno, vrime ide, malo sam po crnija jos je lito, sutra prolazimo grinic sa Sjevera na jug. dosta brige i odgovornosti, jebe me taj meal no-stop nesto pitaju. kavo je vrime u Splitu i Holadiji, u stavri ovo je holandsko-nigerrska kompanija. pozdravit sve, ovde je svaki dan isti pa nemam sta puno pisat.

Voli Vas

      ps pozdrav od posade brda.

izvadijasm nigerijsku osobnu.
    

  
    CRNI MERIDIJAN

     

     

    
      Koliko puta razbijemo tanjur
      

      kako bismo dokazali da se komadi podudaraju.
    

    Paul Valéry

  
    ANDALUZIJA

     

    u Andaluziji

u vrućini koja izoštrava osjećaj

za blud i pravdu

ideš i kašlješ.

i napet si

jer ne sluša te životinja

(ali ne znaš koja).

pokraj tebe pas

kojemu su odsjekli nogu

u nedostatku povjetarca

njuši zaostali trk.

na četrdeset u hladu

šofer nervozno pali cigaretu

i baca neugašenu šibicu kroz prozor.

mrtvaci na uzvisini

(ako je vjerovati tour operatoru)

spavaju uspravno.

uskoro ćemo i krenuti

i mislim da je to

dovoljno.

  
    DURRUTI 1936.

     

    huligan-heroj, vođa anarhista,

željezničarov sin, gerilac s očima djeteta
na licu poludivljaka, proleter-propagandist

Buenaventura Durruti ustrajavao je više od svega

na biranom izrazu i njegovoj čistoći.

    kad bi on uzeo riječ, svi su razumjeli o čemu govori.

Emma Goldman kaže da je oko njega sve vrilo kao u košnici

i da je navodno uvijek bio dobre volje.

    Durrutijeva kolona

gradila se na duhu libertarijanstva i dragovoljne žrtve.

na njegovom pogrebu koji je Barcelonu

veličanstveno zavio u crno

i crveno

u Via Layetana slilo se grandioznih 500.000 duša.

    čak je i ruski konzul
bio duboko ganut

prizorom te mase dignutih pesti

koja se klela u tog anarhista

što vjerovao je da samo generali vladaju silom

i da disciplina kao mlaz prosvjetljenja

dolazi uvijek i jedino

iznutra.

  
    DIJETE SUDBINE

     

    draga Beyoncé,

mjesec dana

pred tragični pad WTC-a

gledao sam te gore na Istočnoj strani

kod Centralnog parka

gdje si zajedno s tadašnjim bandom
Destiny’s Child

na sklepanoj pozornici

u sklopu neke reklamne kampanje

na platformi otkrivenog šlepera

senzualna do boli

i oskudno odjevena

redala pregršti

svojih tadašnjih hitova:
Bills, Bills, Bills, Bug a Boo, Bootylicious, Survivor…

    nekim čudom

uspio sam se probiti

do prvih redova

da bi me tu posve nenadano

zapljusnula zlatna struja tvog pogleda;

nešto poput udarca električne vlasulje

osnažene lepetom tisuća

Teslinih golubinjih generatora

s pročelja Hotela Waldorf-Astoria;

bio je to doživljaj

jači od najjačeg satorija,

tako da sam činio sve

da mu se oduprem

raspet kao Laokont

među vodenastim gmazovima tvojih zjenica,

u ispranim plavim All Starkama,

zanijemio i ukopan u asfalt

na križanju

Pedeset devete ulice i Pete avenije

nedaleko Pulitzerove fontane.

    pa sam u svojem jadu

da se otrgnem toj magiji

počeo misliti na kojekakve opačine,

na balkanske ratne zločince

i žive kosture iza žica njihovih konclogora,

na slinavku i šap i otrovane glave govedâ,

na hrvatsku stranačku politiku,

na profecije i skazila Magde Logomer,

križevačke coprnjice,

na crnokošuljaše i otajstvo hrvatske Pretvorbe,

na polaznike tečajeva duhovne preobrazbe,

na stigme jednog velečasnog otočanina,

na Vileda krpe

i Gagarinove podočnjake,

na Bonobo čimpanze

koji sve „političke“ probleme razrješavaju

uzajamnom masturbacijom,

na Algol, Vražju zvijezdu koja tamni

svakih 2 dana 20 sati i 53 minute,

na božićne fotografije ujaka iz Canberre iz ranih 70-tih

gdje cijela obitelj stoji na travnjaku u kariranim košuljama

uz brižljivo probrani cvjetni aranžman

dok im se lica presijavaju i razvlače

po uglancanoj haubi najnovijeg Holdena

& sve dalje

– tom asocijativnom linijom –

do Lijanovićevih uvoznih pršuta

od čiste klokanovine

i beskućnićkih didjiridooa

što bruje niz amsterdamske pločnike…

    ali ništa nije pomagalo

jer u plamtećem bljesku tvog pogleda

kojim si me tako besprijekorno ošinula

sagledao sam kao omamljen

dobar dio svoje budućnosti

(koja mi se i nije svidjela, onako mokra i drvena

kao netom izrezana tunjevina)

i bilo mi je jasno da sa ženom

pokraj koje sam u tom trenu stajao

neću moći zadugo ostati,

iako smo tih dana bili izuzetno nježni

i prisni jedno s drugim

i još tog istog popodneva oduševljeni ručali

u Woody Allenovom Carnegie Deliju

izdašne sendviče Broadway Danny Rose

i potom se u Little Italy

slučajno slikali pod nekim zahrđalim

požarnim stepenicama

iznad kojih je netko zaboravio ukloniti

blještavi natpis
Perfect Relationship.

    ali ništa nije pomagalo,

jer taj tvoj pogled, Beyoncé,

govorio je: čovječe, još ćeš ti mnogu pustinju

prehodati prije nego li…

    ali mi nisi dospjela reći što?

i tako sad ovdje sjedim sâm

u stranoj zemlji

u stanu iznad zadimljenog coffeeshopa

s reprezentativnim uzorcima

marokanskog hašiša

(Tbisla, King Hassan, Caramello, Polm, Zero)

čiji dim svrdla rasušene daske tavanice

starog holandskog herenhuisa,

i pišem ove proste ali istinoljubive

takorekući mim-etične versi za tebe
La Belle Dame Sans Merci,

Beyoncé Giselle Knowles,

čudesna ljepotice.

    
      so this one’s for you,

dear Beyoncé,

Honey Bunny,

sweet child of mine,
    

    za tebe božanski skladno i tamnoputo

Dijete sudbine

koje si me tako učinkovito i neopozivo

gotovo biblijski ureklo

između dva teška i mazna

r’n’b poskoka

tvojih sjajnih riđih kovrdža

tako okrutnih i pravičnih

kao šare na gipkom tijelu

nekovrsnog udesnog udava,

koji isto tako može biti

i najobičnija cirkuska životinja

čiji se pravosnažni skrbnici

odazivaju na imena

Orfej & Moira.

  
    KAKO JE ČITAO HITLER

     

    uglavnom slabo

i uglavnom loše.

    novine, novine i samo novine.

    omiljena mu je tiskovina bila Der Stürmer

(„Jurišnik“),

opsceni i sadistički antisemitski tjednik.

    još kao klinac u Linzu

gutao je mahom jedino fanzine

o tajanstvenom

„Plavokosom borcu za ljudska prava“,

neizbježnog Karla Maya

i tu i tamo kakav

arijevski drek.

    i to je bilo

manje-više

to.

    a priznajte da ste očekivali

nešto htonično skaredno mračno strašno?

    Lautréamonta ili barem De Sadea,

ako već ne i kakvu solidniju duhovnu razbibrigu

za iluminate-novake.

    napornu poput ove

poluprisvojene pjesme.

  
    KREUTZEROVA SONATA

     

    uostalom

ni Kreutzer nikad nije odsvirao,

nekmoli snimio svoju sonatu,

koja doduše

nije bila niti skladana za njega,

već za mulata virtuoza

Georgea Polgreena Bridgetowera,

sina jednog Karibljanina i Poljakinje,

koji ju je naručio od Beethovena

i još onako svježu od tinte

uz ovacije izveo u Beču

potkraj svibnja 1803.,

čitajući drugi stavak direktno iz rukopisa

dok ga je maestro osobno

pratio za klavirom.

    ali nedugo prije nego što je Bridgetower napustio grad

Beethoven i on žestoko su se posvađali

po svoj prilici oko neke ženske

i srditi je majstor u zadnji čas

prepravio posvetu

i Violinsku sonatu br. 9 u A-duru (op. 47)

namjesto G.P.B.-u

posvetio Rodolpheu Kreutzeru,

jednom drugom violinistu

koji je pak ostao krajnje indiferentan

prema toj velikodušnoj gesti

i tom glasovitom komadu

koji dan-danas nosi njegovo ime

i koji je Tolstoj iskoristio za naslov

svoje čuvene priče.

    je li ovdje riječ o ironiji

koja se nužno javlja kada muze

makar nesvjesno prekorače vlastite ovlasti,

    o dokazu o arbitrarnosti imenovanja

umjetničkog djela,

    ili pak o ravnodušnosti

nekih ljudi spram vlastita imena

i mjesta u povijesti,

    s ove udaljenosti

teško je reći.

    izvjesno je tek to

da je stari Ludwig

u svom naputku za izvođenje

pribilježio:

    
      Sonata scritta in uno stilo molto conzertante,

quasi come d’un conzerto!
    

  
    KAMČATKA

     

    sanjala sam da se Kamčatka

odvojila od kopna i da pluta

oceanom slobodna.

    svi mediji su to prenijeli.

(Japancima je preporučeno

da ostanu u kućama.)

    trčala sam gradom da te nađem

prije početka sveopće kataklizme,

ali ti si se spremao u kino

    s nekim nepoznatim ženama.

jedna od njih mi je ukrala kaput.

bila sam tako nesretna.

    svu noć sam vikala.

ali me nitko nije mogao čuti.

kao da sam umrla.

  
    NABOKOV U OPATIJI 1905.

     

    entomologija, dvosupnice,

prsate brucošice, raspored sobe Gregora Samse,

neizlječiva melankolija Karla Ćelavog,

Blijeda vatra, Lo, Vera u kostimu

sa srcolikim naočalama, ružni tapeti

hotela u Montreuxu, oznojeni Solženjicin

koji bježi od buržujske raskoši…

sve to još uvijek daleko je,

jer sad su tu

hiberniraju malo

u Abbaziji

zato što je otac pred cijelom Dumom

osudio Krvavu nedjelju.

on će uskoro nazad u St. Petersburg

a oni za Wiesbaden.

ali najprije će malo iz platnenih ležaljki

gledati smušene galebove.

i more sivo i mramorno

poput kitove lešine.

teta Nathalie upravo ga uzima za ruku

i pokazuje mu neko jedro

tamo negdje u daljini

u pravcu vječne Venecije.

misli ona bit će mali slikar ili čelist,

ili nešto možda još volšebnije,

ali Humbert je već napola majstor sinestezije

i zna da sve uvijek ispadne drugačije

nego što to ruske tetke zamisle.

  
    SAGRADA FAMÍLIA

     

    dok miješaš šećer

s dna šalice

žene pakiraju suvenire

raspela, tanjure, jaslice, drvena kliješta

za orahe…

    Melkior, Gašpar i Baltazar

na magarcima

i bez njih

tonu u mrak

velike kartonske kutije.

    pod reflektorima

koji tuku

o žuti raskriljeni kamen

na dvadeset stupnjeva

u prosincu

kroz noć praskaju

petarde.

    nema sumnje

dovoljno smo daleko.

ali od čega?

to je pitanje.

  
    ANARHIJA

     

    u alpskoj noći

kompozicija rutinski

dahće na signalu.

Bakunjin

sâm u kupeu

(kako i priliči)

izuva cokule

i kunja.

sanja savršen mjesec

zategnut

kao junkerski obraz

i male lasice

u snijegu

koji redovito

i ne samo u snu

prekriva Petrograd.

  
    U VLAKU ZA CASCAIS

     

    u vlaku za Cascais

vidio si najljepšu djevojku.

    maslinaste puti

i oblih grudi

(poput Ornelle Muti)

imala je majicu

Dolce & Gabbana

i držanje Tereze Avilske

dok kontemplira koplje

kojom će je njezin kopljonoša

itd.

    ali mora da ju je odbila

Wittgensteinova biografija

u tvojim rukama,

jer najednom se digla

i izašla u Estorilu,

a ti produžio za Cascais

s tužnim uvjerenjem

da si možda propustio

ženu svog

(ili barem nečijeg)

života:

    Atlantiđanku lijepu

kao tijelo njenog neuhvatljivog narječja,

sočno i šuškavo

poput one sambe

onog ljeta na Bohinju

kad ti je bilo osamnaest godina.

    i što si mogao?

nastavio si čitati tu prokletu knjigu

s gorkom spoznajom

da su granice tvog jezika ipak

i granice tvog svijeta,

koji je sve što je i slučaj.

poput ovog

što ga ni mrtav ne bi prešutio.

  
    RIBA UMOTANA U JUČERAŠNJE NOVINE

     

    što misli riba umotana u jučerašnje novine?

sigurno neće odmah skočiti

i otpočeti bezrazložnu viku?

možda sanja neprijateljske vrše

i davno iščezle kultove plodnosti?

kao pacijent kojemu su obrijali tjeme

pod masnom lupom, drugu noć

nakon što je potisnuo neželjene događaje,

ono što sad najmanje priželjkuje su nepotrebne

komplikacije; a možda je već sutra polegnu

u smrskani led, ili je vrate trezvenim Hiperborejcima?

možda je upotrijebe u santeriji u Meksiku?

ili je mariniraju na Balearima?

popila je svu vodu, kaže don Jure,

izbužala sve mriže i skočila nazad

među zabranjena međunožja.

    p.s. konzilij je mišljenja

da je ovdje ipak riječ o želji da se istraje

u nemogućim simbolima.

  
    NEČUJAM

     

    u Nečujmu

ne postoji riječ – „planeta“.

tamo te ništa ničemu ne uči.

u tri popodne

ukradena misao

otapa se u mreže

hrđu

zaboravljene razgovore.

svaki dan

u isto vrijeme

mudra pjena

napušta odmaralište.

